Per Ørum Jørgensen (KF), 2007-03-14:
I Det Konservative Folkeparti er vi meget positive over for det her lovforslag.
Det er jo noget, der har været undervejs længe, men som rummer en masse forbedringer for danske børnefamilier og ikke mindst for danske børn.
Grundlæggende kan man sige om forslaget til dagtilbudslov, at man samler lovgivningen, og at der bliver sat mere fokus på indholdet, kvaliteten og sammenhængen i tilbuddene.
Når det gælder vores daginstitutioner og de tilbud, som vi giver vores børn, er det jo netop et fundament for et godt og udfordrende livsforløb, der bliver lagt.
Det er vigtigt for os, at der er en sammenhæng mellem det at være i et pasningstilbud og så det at gå videre i forløbet til folkeskolen.
Så det, at man f.eks. har læring med her, selvfølgelig tilpasset børnenes behov, så det bliver udfordrende og spændende, synes vi er vigtigt.
En væsentlig opgave, som ligger i det her, er selvfølgelig også at bryde den negative sociale arv, og der er nogle initiativer, som jeg gerne vil fremhæve.
Vi har de forældrebetalte madordninger – dem vil jeg gerne vende tilbage til – hvor der er lagt op til, at kommunerne i fremtiden kan give tilskud til forældrebetalte madordninger for de allersvageste børn.
Der er sprogvurderingerne, som jeg ser som et meget, meget stærkt værktøj, som forældrene kan tilvælge, når børnene er 3 år.
Man kan så få en sprogvurdering, ikke som en test eller sådan noget, der skal sætte barrierer op, men tværtimod som et redskab, hvor forældrene i samarbejde med institutionen, med personalet kan gå ind og stimulere de børn, som har nogle sproglige problemer, og dermed sikre, at forudsætningen for at deltage aktivt i leg og for at få et godt springbræt til undervisningsforløb osv. bliver skabt for det enkelte barn.
Og så vil jeg også fremhæve de mange initiativer, som regeringen har taget, rettet mod de udsatte børn.
Der er afsat 2 mia. kr. ekstra i den her valgperiode, og en meget, meget stor del af de midler er øremærket til de udsatte børn, og det synes jeg er utrolig positivt.
Når man læser formålsparagrafferne til de forskellige typer institutioner, er der nogle ting, der går igen.
Det er trivsel, det er udvikling, og det er læring, og det synes jeg er vigtigt at vi har fået pointeret her i lovforslaget.
Når det gælder madordninger, så skulle man jo næsten tro, når man hører fru Mette Frederiksen, at fru Mette Frederiksen er blevet mor til alle børn her i Danmark.
Det er den sædvanlige socialdemokratiske, venstreorienterede holdning om, at staten ved bedre og kan bedre.
Så har vi en gruppe, som bl.a. også har friplads, en gruppe, som kommer fra familier med dårlige økonomiske kår, hvor der nu også gives mulighed for, at kommunen kan gå ind og yde hjælp netop til den gruppe.
Det synes jeg er helt fint, det giver den sociale dimension her den rigtige balance.
Men jeg ser altså ikke nogen grund til, at man fra statens side skulle gå ind og finansiere mad til børn, hvis forældre tjener over 1 mio. kr.
Jeg kan simpelt hen ikke se en pointe i, at man fra statens side skal gå ind og betale børnenes mad, når det handler om folk med en stor indtægt.
Det er en helt skæv social vinkel, som man anlægger på det område.
Så er der selvfølgelig også hele spørgsmålet om at skabe mere fleksibilitet for den enkelte familie.
Det tilgodeser vi også her ved at skabe mere fleksibilitet i pasningstilbuddene, så man f.eks. kan vælge at få passet sit barn hjemme i nogle timer, hvis man har skæve arbejdstider.
Alle de ting ligger også i dette lovforslag, og det, som danske børnefamilier skriger efter i øjeblikket, er jo netop at få mere fleksibilitet og en større sammenhæng mellem arbejdsliv og familieliv.
Så grundlæggende er vi meget positive over for dette lovforslag, og vi støtter det naturligvis fra konservativ side.